AQSh elchisi O'zbekiston xalqiga tinchlik va matonat tiladi 
AQShning Toshkentdagi elchisi Jorj Krol bilan diplomatiya, O'zbekiston xalqi va bu davlatdan olingan saboqlar hamda respublikada kutilayotgan saylovlar haqida gaplashdik.
Elchi Krol bilan Toshkentdagi idorasida bog’landik. Doimo xushchaqchaq diplomat Toshkentda yakshanba kungi Mustaqillik tantanalarida qatnashadi va uning aytishicha, elchixonada ham bayram sharafiga osh damlangan. “Men O’zbekiston xalqiga baxt-saodat, tinchlik, farovonlik va mustahkam sog’lik tilayman”,- deydi elchi o'zbekchada. Jorj Krol Toshkentga tayinlanishidan oldin Belarusda elchilik qilgan. Undan keyin AQSh Davlat departamentida Markaziy Osiyo bilan aloqalarga mas’ul bo’lgan. O’zbek va rus tillarini biladi. O’zbekistonga, uning xalqi va madaniyatiga muhabbati cheksiz ekanini aytadi. Bu yili AQSh Mustaqillik kuni oldida Toshkentda omma oldida gapirganida, elchi shunday degan edi: Ingliz tilidagi chiqishni mana bu yerda tomosha qilishingiz mumkin: “Qaniydi, yurtdoshlarim O’zbekiston haqida ko’proq bilsa”,- deydi Krol. “Amerikaga borganimda qayerda ishlayotganimni aytib, O’zbekistonni kartadan ko’rsataman. Ko’pchilik bilmaydi. Samarqand, Buxoro singari qadim shaharlar haqida eslatsangiz, ba’zilar “ha, shu mamlakatmi?” deydi. O’zbekistonni keng targ’ib qilish kerak. Amerikaliklar uni yaxshiroq tanishi kerak”,- deydi diplomat. Elchi deganda odamlar juda qudratli bir shaxsni tushunadi. Dabdabali, oliy va iltifotga to’la bir kursi ko’z oldimizga keladi. Real olib qarasak, deya so’raymiz Jorj Kroldan, elchi bo’lish qanchalik kuchli? Elchi nimaga qodir va nimaga qodir emas? “Elchi bo’lish bu ikki davlat va xalq orasida ko’priq vazifasini o’tash”,- deydi diplomat. “Men O’zbekiston xalqi va ommasiga AQSh siyosatini tushuntirish bilan birga xalqim qadriyatlari, madaniyati va udumlarini ham tushuntirib berishim kerak. Jamiyatimiz ijtimoiy-madaniy jihatdan juda boy, xilma-xil. Shu o’rinda men o’z hukumatimga ham O’zbekiston siyosati, bu xalq madaniyati va qarashlarini ham tushuntirishim lozim, toki Vashington gap nimada ekanini anglasin, tomonlar bir-birini yaxshiroq bilsin”,- deydi Krol. Krol diplomat sifatida 32 yillik tajribaga ega. Har bir vazifaning o’z qiyinchiligi bor. Diplomat bizga bu borada ham gapirib berdi. Toshkentda olingan saboqlarga to’xtaldik. Ostonaga qanday o’gitlar bilan borayotgani haqida gaplashdik. Pragmatik o’ylaydigan diplomat sifatida erkinlik va demokratiya targ’iboti qanday olib borilishi to’g’risida ham Jorj Krol bizga o’z fikr-mulohazalarini bildirdi. Erkinlik, huquq va oshkoralik targ’iboti, boshqalarga yoqadimi yo’qmi, AQSh tashqi siyosatining asosiy yo’nalishlaridan biri. Krolning tanqidchilari ko’p. Ular nazarida diplomat O’zbekiston hukumati bilan haddan tashqari ko’p murosa qilib yuborgan, ya’ni Karimov ma’muriyatining aybli tomonlarini ochiq tanqid qilmagan, xususan, inson huquqlari toptalishiga ko’z yumgan. Elchi Krol bu tanqidni asossiz deb hisoblaydi. Muloqotsiz, yuzma-yuz muzokara qilishga o’rganmay turib, bir-birining fikr-qarashlarini tushunmay, tan olmay turib, biror yutuqqa erishish mumkin emas, deydi u biz bilan suhbatda. O’zbekistonda yil oxiriga borib parlament saylovlari, 2015-yilning martida esa prezident saylovlari bo’lishi kutilmoqda. Amerika bu borada qanday pozitsiyada? Yangi elchiga Krolning maslahati qanday? Bu haqda ham undan so’radik. Intervyuni to’liq holda internetda saytimiz amerikaovozi.comda tinglashingiz mumkin, efirga esa yakshanba kungi dasturimizda to’liq holda uzatamiz. Quyida esa AQSh elchixonasidagi tadbirni tomosha qiling: Navbahor Imamova - "Amerika Ovozi"ning yetakchi multimedia jurnalisti. turkumidagi teledasturlar muallifi. Ko'rsatuvlar taqdim etish bilan birga prodyuser, muxbir va muharrir. O'zbekistonda akkreditatsiyadan o'tgan yagona amerikalik jurnalist. "Amerika Ovozi"da 2002-yildan beri ishlaydi. Jurnalistik faoliyatini 1996-yilda O'zbekiston radiosining "Xalqaro hayot" redaksiyasida boshlagan. Jahon Tillar Universiteti Xalqaro jurnalistika fakultetida dars bergan. Ommaviy axborot vositalari bo'yicha bakalavrlikni Hindistonning Maysur Universitetidan , magistrlikni esa AQShning Bol Davlat Universitetidan olgan. Shuningdek, Garvard Universitetidan davlat boshqaruvi va liderlik bo'yicha magistrlik diplomiga ega. Jurnalistik va ilmiy materiallari qator xalqaro manbalarda chop etilgan. Amerikaning nufuzli universitetlari va tahlil markazlarida so'zlab, ma'ruzalar o'qib keladi. "Amerika Ovozi" oltin medali sohibi. Tashkilotda gender va jurnalistika bo'yicha kengash raisi. Toshkent viloyati Bo'stonliq tumani Qo'shqo'rg'on qishlog'ida ziyoli oilasida ulg'aygan.